বিএনপির উদ্যোগে ১০৫ কিঃমিঃ জুড়ে তিস্তা নদী রক্ষায় মশাল প্রজ্বলন

তিস্তা নদী রক্ষায় ও তিস্তা মহাপরিকল্পনা দ্রুত বাস্তবায়নের দাবিতে বৃহস্পতিবার (১৬ অক্টোবর) সন্ধ্যায় লালমনিরহাটের কাউনিয়া পয়েন্টে তিস্তা নদীর তীরে ও সেতু এলাকায় লাখো মানুষ মশাল প্রজ্জ্বলন কর্মসূচিতে অংশ নেন।

এই ব্যতিক্রমধর্মী কর্মসূচির আয়োজন করে লালমনিরহাট জেলা বিএনপি ও তিস্তা নদী রক্ষা আন্দোলনের নেতাকর্মীরা। আন্দোলনের প্রধান সমন্বয়ক এবং জেলা বিএনপির সভাপতি, সাবেক উপমন্ত্রী অধ্যক্ষ আসাদুল হাবিব দুলু কর্মসূচিতে নেতৃত্ব দেন।

মশাল প্রজ্জ্বলনের আগে অনুষ্ঠিত এক সমাবেশে তিনি বলেন, “আমরা কখনো শোভাযাত্রা, কখনো অবস্থান কর্মসূচি, কখনো গণমিছিল, আবার কখনো স্মারকলিপি দিয়েছি — কিন্তু সরকার এখনো তিস্তা মহাপরিকল্পনাকে গুরুত্ব দিচ্ছে না। তিস্তা শুধু লালমনিরহাটের নয়, এটি একটি জাতীয় সমস্যা। ‘রংপুর বিভাগের নীলফামারী, লালমনিরহাট, কুড়িগ্রাম ও গাইবান্ধা—এ পাঁচ জেলার ১০৫ কিলোমিটার এলাকাজুড়ে তিস্তা একসময় মায়ের মতো আপন ছিল। এখন দুঃখের কারণ হয়ে দাঁড়িয়েছে।’ রংপুর অঞ্চলের পাঁচ জেলার প্রায় দুই কোটি মানুষ তিস্তার সঙ্গে জীবনের সম্পর্ক গড়ে তুলেছে। তিস্তা শান্ত থাকলে পুকুরের পানির মতো, কিন্তু গর্জে উঠলে তা ভয়াবহ রূপ নেয়।”

তিনি অবিলম্বে তিস্তা মহাপরিকল্পনা বাস্তবায়নের কাজ শুরুর আহ্বান জানান।

অনুষ্ঠানে আরও বক্তব্য দেন তিস্তা বাঁচাও ও নদী বাঁচাও সংগ্রাম পরিষদের সভাপতি নজরুল ইসলাম হাক্কানীসহ স্থানীয় রাজনৈতিক ও সামাজিক নেতৃবৃন্দ।

কর্মসূচিতে অংশগ্রহণকারীরা তিস্তা নদীর ন্যায্য হিস্যা আদায়, নদীভাঙন রোধ, বাঁধ সংস্কার ও কৃষির উন্নয়নে স্থায়ী উদ্যোগ গ্রহণের দাবি জানান।