কক্সবাজারে আন্তর্জাতিক মৎস্য দিবস পালন

নিজস্ব প্রতিবেদক:
কক্সবাজারে ‘বিশ্ব মৎস্য দিবস’ পালিত হয়েছে। ২১ নভেম্বর কোস্ট ফাউন্ডেশন আয়োজিত অনুষ্ঠানে বক্তারা বলেন, মৎস্য সম্পদ রক্ষা এবং খাদ্য নিরাপত্তা নিশ্চিতে অংশগ্রহণমূলক পরিকল্পনা গ্রহণ এবং বাস্তবায়ন এখন সময়ের দাবি।
ক্ষুদ্র জেলেদের জীবন ও জীবিকা রক্ষায় টেকসই সম্পদ ব্যবস্থাপনা এবং জীববৈচিত্র্য রক্ষায় বিকল্প কর্মসংস্থানের জন্য দ্রুত পদক্ষেপ গ্রহণ করতে হবে।
এ বছর দিবসটির মূল প্রতিপাদ্য বিষয় ছিল ‘টেকসই মৎস্য আহরণ সমৃদ্ধির সোপান, জলজ বাস্তুতন্ত্র বাঁচান এবং মৎস্য সম্পদ রক্ষা করুন’। দিবসটি বর্নাঢ্য র‍্যালি এবং বিভিন্ন সচেতনতামূলক স্লোগানের মধ্য দিয়ে পালিত হয়।
অনুষ্ঠানে প্রধান অতিথি ছিলেন জেলার মৎস্য অধিদপ্তরের সিনিয়র মৎস্য কর্মকর্তা মো: রাশেদ আহমেদ। তিনি সরকারের সর্বোচ্চ নীতিনির্ধারণী পর্যায়ে উন্মুক্ত জলাশয়ের দূষণ এবং জলাশয়ের সুরক্ষার বিষয়ে যথাযথ ব্যবস্থা গ্রহণের গুরুত্বের উপর জোর দেন।
এরপর আন্তর্জাতিক মৎস্য দিবস উপলক্ষে
বর্ণাঢ্য র‍্যালির উদ্বোধন করেন প্রধান অতিথি।
র‍্যালিটি কক্সবাজার খুরুশকুল ইউনিয়নের বায়ু বিদ্যুৎ হতে চৌফলদন্ডী বাজারের মৎস্য বন্দরে গিয়ে শেষ হয়। পরবর্তীতে অনুষ্ঠানের নির্ধারিত কার্যক্রম অনুসারে ‘বাংলাদেশের উন্মুক্ত জলাশয়ের ব্যবস্থাপনা ও জীববৈচিত্র্য : অবস্থা এবং চ্যালেঞ্জ’ শীর্ষক একটি প্যানেল আলোচনা অনুষ্ঠিত হয়।
এতে বিশেষ অতিথি হিসাবে উপস্থিত ছিলেন খুরুশকুল মৎস্যজীবী সমিতির সাধারণ সম্পাদক মো: গিয়াস উদ্দিন ও পোকখালী ইউপি সদস্য রোকসানা আক্তার রুপা। এছাড়া জেলা নেটওয়ার্কিং কমিটির বিভিন্ন সদস্যরা উপস্থিত ছিলেন।
অনুষ্ঠানে বক্তারা বলেন, বাংলাদেশের ক্ষুদ্র জেলেদের জীবিকায়ন ও দারিদ্র্য বিমোচনের অন্যতম প্রধান উপায় হচ্ছে অন্তর্ভুক্তিমূলক সিদ্ধান্ত গ্রহণ প্রক্রিয়া ত্বরান্বিতকরণ। ক্ষুদ্র জেলেদের টিকে থাকতে হলে বিকল্প কর্মসংস্থান সৃষ্টি ও তার জন্য প্রয়োজনীয় আর্থিক সহায়তা, প্রশিক্ষণ ও ব্যবসায়িক দক্ষতার সুযোগ নিশ্চিত করতে হবে, যাতে তারা শুধুমাত্র একমুখী পেশানির্ভর না হয়ে অন্য পেশার জন্যো নিজেদের গড়ে তুলতে পারেন।
কোস্ট ফাউন্ডেশনের পক্ষে থেকে এই অনুষ্ঠানে মূল প্রবন্ধ উপস্থাপন করেন প্রকল্পের প্রোগ্রাম অফিসার মো: বাবুল হোসেন।
তিনি নদীর প্রবাহ বজায় রেখে উন্মুক্ত জলাশয়ে মৎস্য সম্পদের সুষ্ঠু ব্যবস্থাপনার মাধ্যমে মাছ উৎপাদন বৃদ্ধি এবং খাদ্য নিরাপত্তা নিশ্চিত করার উপর জোর দেন। সভায় মৎস্যজীবী নারী নেত্রী সামিমা আক্তারসহ সংশ্লিষ্টরা উপস্থিত ছিলেন।