জামায়াত প্রার্থীর মাইক কেড়ে নিলেন নিজ দলের নেতাকর্মীরা

মঞ্চে বক্তব্য দেওয়ার সময় কুমিল্লা-৭ (চান্দিনা) আসনের জামায়াতে ইসলামী মনোনীত সংসদ প্রার্থী ও উপজেলা নায়েবে আমির মোশারফ হোসেনের হাতে থাকা মাইক সমাবেশের সময় ছিনিয়ে নিয়েছেন স্থানীয় নেতাকর্মীরা।

সোমবার (২৭ অক্টোবর) ঢাকা-চট্টগ্রাম মহাসড়কের চান্দিনা বাসস্টেশনে আয়োজিত গণমিছিল ও সমাবেশের সময় এ ঘটনা ঘটে।

স্থানীয় সূত্রে জানা গেছে, কুমিল্লা উত্তর জেলা জামায়াতের আমির অধ্যাপক মো. আব্দুল মতিন, জেলা সেক্রেটারি সাইফুল ইসলাম শহীদ, সহকারী সেক্রেটারি অধ্যাপক আনোয়ার হোসেন, চান্দিনা উপজেলা জামায়াতের আমির মাওলানা মিজানুর রহমান, পৌর জামায়াতের আমির মাওলানা আবুল হোসেনের উপস্থিতিতে মঞ্চে বক্তব্য দেওয়ার সময় উপস্থিত কয়েকজন কর্মী হঠাৎ মাইক ছিনিয়ে নেন। এ সময় জেলা আমির ও জেলা সেক্রেটারির বিরুদ্ধে স্লোগানদেন তারা।

নেতাকর্মীদের অভিযোগ, কুমিল্লা-৭ চান্দিনা আসনের এমপি প্রার্থী মনোনয়নে সংগঠনের নিয়ম না মেনে ব্যক্তিগত স্বার্থকে প্রাধান্য দেওয়া হয়েছে।

সাবেক উপজেলা নেতা সাজিদ আল আমিন সোহাগ বলেন, ‘জেলা নেতৃত্ব টাকা খেয়ে প্রার্থী ঘোষণা এবং রাজনৈতিকভাবে অন্যান্য দলের সঙ্গে বৈঠক করেছে। এ ঘটনায় মিছিলে উত্তেজনা তৈরি হয় এবং নেতাকর্মীদের মধ্যে হাতাহাতির ঘটনা ঘটে।’

সমাবেশে কুমিল্লা উত্তর জেলা জামায়াতের আমির অধ্যাপক মো. আব্দুল মতিন, জেলা সেক্রেটারি সাইফুল ইসলাম শহীদ, সহকারী সেক্রেটারি অধ্যাপক আনোয়ার হোসেন, চান্দিনা উপজেলা জামায়াতের আমির মাওলানা মিজানুর রহমান, পৌর জামায়াতের আমির মাওলানা আবুল হোসেনসহ স্থানীয় নেতারা উপস্থিত ছিলেন।

এ বিষয়ে মাওলানা মোশারফ হোসেন কালবেলাকে বলেন, ‘সমাপনী বক্তব্যের সময় দু-একজন বাকবিতণ্ডা করে। এরা দলেরই। সঙ্গে সঙ্গেই তা শেষ হয়ে যায়। তারা তাদের মতামত জানায় এতটুকুই।’