টেকনাফে মুখোমুখি সংঘর্ষ,নিহত-২, আহত ২০

আব্দুস সালাম,টেকনাফ :
টেকনাফগামী একটি যাত্রীবাহী বাস চাপা পড়ে জকির আহমদ প্রকাশ জ্যাকি নামে এক মোটর সাইকেল চালক ও নুরুল আবছার নামে বাসের হেলপারের মর্মান্তিক মৃত্যু হয়েছে। এতে আরও প্রায় ২০ জন আহত হয়।

নিহত জ্যাকি উপজেলার হ্নীলা ইউনিয়নের হোয়াব্রাংয়ের মৃত নাগু সওদাগরের পুত্র এবং
নুর আবছার হ্নীলা ইউনিয়নের লেদার নাজু মিয়ার পুত্র।

শুক্রবার (৩১ অক্টোবর) সন্ধ্যা ৭টার দিকে হ্নীলা বালিকা উচ্চ বিদ্যালয় সংলগ্ন এলাকায় এ মর্মান্তিক ঘটনাটি ঘটে।

প্রত্যক্ষদর্শীরা জানায়, শুক্রবার সন্ধ্যায় হ্নীলা উচ্চ বিদ্যালয় সংলগ্ন এলাকায় হোয়াব্রাংগামী একটি মোটরসাইকেল নিয়ন্ত্রণ হারিয়ে টেকনাফগামী একটি পালকি বাসের ভেতরে ঢুকে যায়। মুহুর্তেই বাসটি নিয়ন্ত্রণ হারিয়ে সড়কের পূর্ব পাশের লবণ মাঠে উল্টে পড়ে। ‎এতে মোটর সাইকেল চালক জকির আহমদ জ্যাকি ও আরোহী সিফাত বাস চাপা পড়ে।
দুঘর্টনার খবর পেয়ে স্থানীয় লোকজন মোটর সাইকেল চালক ও আরোহীকে দ্রুত উদ্ধার করে স্থানীয় হাসপাতালে নিয়ে গেলে চিকিৎসাধীন অবস্থায় জ্যাকির মৃত্যু হয় এবং গুরুতর আহত সিফাত আইওএম হাসপাতালে চিকিৎসাধীন রয়েছে। এদিকে চিকিৎসাধীন অবস্থায় গুরুতর আহত বাস হেল্পার নুরুল আবছারেরও মৃত্যু হয়েছে।

টেকনাফের নয়াপাড়া হাইওয়ে পুলিশের অফিসার ইনচার্জ নুরুল আবছার বলেন, নিহত দুইজন ও মোটরসাইকেল আরোহী ছাড়া বাসে থাকা ৩৫ যাত্রীর মধ্যে ১৯ জন যাত্রী আহত হয়েছে। আহতরা টেকনাফ উপজেলা স্বাস্থ্য কমপ্লেক্স, লেদা আইওএম হাসপাতাল ও আলিফ মেডিকেল সেন্টারে চিকিৎসাধীন রয়েছে।